03/04/2018 14:57h

La inversió de l’Estat a Menorca cau sota mínims. Els pressupostos generals de l’Estat que ha presentat aquest matí el ministre d’Hisenda, Cristóbal Montoro, deixaran a l’illa 4,8 milions d’euros, la xifra més baixa dels últims anys. La inversió recollida confirma la tendència a la baixa dels darrers pressupostos estatals. És un 20% inferior al 2017 i un 60% més baixa que ara fa dos anys.

Entre les inversions territorialitzades que contemplen els nou comptes, que encara no estan aprovats, destaca l’1,3 milions d’euros que rebrà el port de Maó. La major part per a diverses actuacions i també 200.000 euros per al moll del Cos Nou.

No s’inclou cap partida concreta per als nous jutjats de Ciutadella. Malgrat que en un dels documents s’explicita que durant el 2018 es licitaran les obres de la nova seu judicial, el cert és que els comptes no preveuen cap inversió concreta i, en tot cas, caldria incloure-la dins el procés d’esmenes. La inversió del Ministeri de Justícia a Eivissa serà de 5 milions, superior a tota l’aportació de l’Estat per a Menorca.

La senadora per Menorca, Juana Francis Pons Vila, explica que hi ha d’altres partides com 150.000 euros per al teatre des Born i sosté que també hi ha una responsabilitat de les administracions insulars, que no han presentat projectes a l’Estat.

Escolta les seves declaracions, aquí.